
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Galanta 14T/16/2024 2324010216 29. 07. 2024 JUDr. Simona Štanglovičová ECLI:SK:OSGA:2024:2324010216.2
ROZSUDOK V MENE SLOVENSKEJ REPUBLIKY Okresný súd Galanta samosudkyňou JUDr. Simonou Štanglovičovou, v trestnej veci obžalovaného R. Š., pre prečin ohrozenia pod vplyvom návykovej látky podľa § 289 odsek 1 Trestného zákona, na hlavnom pojednávaní konanom v Galante dňa 29.07.2024 takto rozhodol: Obžalovaný R. Š., H. XX.XX.XXXX N. R., R. C. N. XXX, t.č. v Ústave na výkon trestu odňatia slobody a Ústave na výkon väzby Leopoldov, s a u z n á v a z a v i n n é h o, ž e dňa 10.08.2022 v čase o 11:33 hod. po predchádzajúcom požití návykových látok - drog s účinnou látkou metamfetamín a amfetamín, viedol ako vodič osobné motorové vozidlo značky Škoda Fabia, evidenčného čísla R. XXX G., a to sprvu v obci N., pričom následne mu bol príslušníkmi hliadky Policajného zboru daný pokyn na zastavenie vozidla svetelným a zvukovým výstražným zariadením, na ktorý pokyn nereagoval, začal unikať z obce N. k výjazdu na cestu I. triedy číslo 62 smerom na obec N. Z.Č., kde po výjazde z pripájacieho jazdného pruhu z cesty R1 s motorovým vozidlom zišiel z vozovky, začal unikať peši do poľa, pričom následne po približne 150 metroch bol zastavený hliadkou Policajného zboru, a po vyzvaní sa podrobil dychovej skúške na zistenie prítomnosti alkoholu v dychu s negatívnym výsledkom, avšak nakoľko javil známky požitia omamných a psychotropných látok, bol pri kontrole následne vyzvaný, aby sa podrobil akútnemu toxikologickému vyšetreniu lekárskym odberom biologického materiálu - odberom krvi a moču, ktorému sa podrobil v nemocnici s poliklinikou v Galante v čase o 13:22 hod. dňa 10.08.2022, ktorým bola v jeho krvi a moči zistená prítomnosť amfetamínu v koncentrácii 35,97 ng/ml, a metamfetamínu v koncentrácii 483,73 ng/ml, ktoré namerané hodnoty vylučovali schopnosť viesť motorové vozidlo tak, aby neohrozil seba, či iných účastníkov cestnej premávky, v dôsledku čoho bolo u obžalovaného znemožnené bezpečne a spoľahlivo viesť osobné motorové vozidlo, pričom v zmysle zákona číslo 139/1998 Z. z. o omamných látkach, psychotropných látkach a prípravkoch v znení neskorších predpisov, metamfetamín a jeho metabolit amfetamín sú zaradené do II. skupiny psychotropných látok, teda vykonával v stave vylučujúcom spôsobilosť, ktorý si privodil vplyvom návykovej látky činnosť, pri ktorej by mohol ohroziť život alebo zdravie ľudí alebo spôsobiť značnú škodu na majetku, čím spáchal prečin ohrozenia pod vplyvom návykovej látky podľa § 289 odsek 1 Trestného zákona. Za to mu súd ukladá
Podľa § 172 odsek 6 Trestného zákona, s použitím § 38 odsek 2 Trestného zákona, § 36 písmeno l) Trestného zákona, § 37 písmeno h) Trestného zákona, § 41 odsek 2 Trestného zákona a § 42 odsek 1 Trestného zákona, súhrnný trest odňatia slobody vo výmere 7 (sedem) rokov a 6 (šesť) mesiacov. Podľa § 48 odsek 5 Trestného zákona obžalovaného na výkon trestu odňatia slobody zaraďuje do ústavu na výkon trestu so stredným stupňom stráženia. Podľa § 61 odsek 1, odsek 2 Trestného zákona trest zákazu činnosti viesť motorové vozidlá akéhokoľvek druhu vo výmere 2 (dva) roky. Podľa § 60 odsek 1 písmeno a) Trestného zákona trest prepadnutia vecí a to: - 1 ks mobilný telefón značky Apple Iphone IMEI: XXXXXXXXXXXXXXX, - 1 ks strieborná digitálna váha, - finančné prostriedky vo výške 344,- eur, - 45 kusov nábojov s okrajovým zápalom kaliber 22 Long Rifle s dnovým označením výrobcu Precision Made Cartridges, USA. Podľa § 76 odsek 1 Trestného zákona v spojení s § 78 odsek 1 Trestného zákona ochranný dohľad na 18 (osemnásť) mesiacov. Podľa § 77 odsek 1 Trestného zákona je obžalovaný povinný po prepustení z výkonu trestu odňatia slobody: - oznamovať potrebné údaje o spôsobe a zdrojoch svojej obživy a tie aj preukazovať, - osobne sa hlásiť jedenkrát za tri kalendárne mesiace u probačného a mediačného úradníka okresného súdu v obvode miesta svojho bydliska, pričom prvý krát je tak povinný urobiť do dvoch pracovných dní po prepustení z výkonu trestu odňatia slobody, - vopred oznamovať vzdialenie sa z miesta bydliska. Podľa § 42 odsek 2 Trestného zákona súd zrušuje výrok o treste rozsudku Okresného súdu Trnava zo dňa 03.05.2023, sp. zn. 35T/36/2023, právoplatný dňa 03.05.2023, výrok o treste rozsudku Okresného súdu Trnava zo dňa 06.06.2023, sp. zn. 2T/23/2022, právoplatný dňa 06.06.2023 a výrok o treste rozsudku Okresného súdu Trnava zo dňa 17.07.2023, sp. zn. 104T/5/2023, právoplatný dňa 17.07.2023, ako aj všetky ďalšie rozhodnutia na tieto výroky obsahovo nadväzujúce, ak vzhľadom na zmenu, ku ktorej došlo zrušením, stratili podklad. odôvodnenie: Podľa § 172 odsek 2 Trestného poriadku tento rozsudok neobsahuje odôvodnenie, pretože po jeho vyhlásení sa obžalovaný a prokurátor vzdali odvolania. Poučenie: Proti tomuto rozsudku je možné podať odvolanie na súde, proti ktorého rozsudku smeruje (Okresný súd Galanta), a to do 15 (pätnásť) dní odo dňa oznámenia rozsudku. O odvolaní rozhoduje Krajský súd v Trnave. Oznámením rozsudku je jeho vyhlásenie v prítomnosti toho, komu treba rozsudok doručiť. Ak sa rozsudok vyhlásil v neprítomnosti takejto osoby, oznámením je až doručenie rozsudku. V písomne podanom odvolaní treba uviesť, proti ktorým výrokom smeruje a či smeruje aj proti konaniu, ktoré rozsudku predchádzalo. Odvolanie musí byť odôvodnené tak, aby bolo zrejmé, v ktorej časti sa rozsudok napáda a aké chyby sa vytýkajú rozsudku alebo konaniu, ktoré rozsudku predchádzalo. Odvolanie možno oprieť o nové skutočnosti a dôkazy. Právo podať odvolanie nemá ten, kto sa tohto práva výslovne vzdal.

